Ompakara

Ompakara er et norsk folkrock-band som ble dannet i Elverum i 1989. Medlemmene hadde en variert musikkbakgrunn, fra ska og punk til synth og folk.

Bandet spiller egenkomponert musikk inspirert av folkemusikk fra hele verden, med norske tekster. Opprinnelig hadde de suksess med sin irsk-inspirerte musikk som ble fremført med mye intensitet og ofte i svært høyt tempo. Etter at de gjenoppsto på 2000-tallet ble de kjent for sin såkalte gangsterpolka, en crossover av norsk folkrock, balkanrock og klezmer. De har blitt sammenlignet med The Pogues, Kaizers Orchestra, Gogol Bordello og Farmers Market.

 Historie 

 Oppstart, tidlig oppløsning (1989–1991) 
De opprinnelige medlemmene besto av Helge Aarstad, Helge Hellebust og Kent Maurstad – sistnevnte med erfaring fra ska-bandet Kent Krutt & Rekruttene. Ganske raskt etter oppstart ble bandet forsterka med ytterligere tre medlemmer; Steinar Økseth, Iver Erling Årva og Stein Erik Evenstad. Bassist Økseth var kun med en kort periode før han ble erstattet av Ole Jørgen Kjernet.

I 1990 ga Ompakara ut plata Vi har på tur. Den inkluderer et bonusspor, «Irsk Springer», som ikke er oppgitt på LP-coveret men som er ført opp på CD-versjonen året etter. Låta «Ompa-Polka» ble brukt i filmen Døden på Oslo S. Tittelen på plata ble til på en guttetur der en av kameratene til Helge Aarstad skrev "Vi er på tur" feil på et postkort hjem til familien. Dette ble adoptert som en fast frase innad i bandet, og er ikke – slik det har blitt tolket – et lokalt uttrykk fra Elverum.

Etter resultatløse samtaler om kontrakt med Sonet fikk bandet platekontrakt med Grappa. I 1991 kom deres andre plate Såpe tel kvelds, og de ble kåret til Norges best liveband av musikkavisa Nye Takter. Seinere samme år ble imidlertid Ompakara oppløst etter at Aarstad forlot bandet på grunn av interne uenigheter.

 Ny giv med balkaninspirasjon, 2004–2009 
På tidlig 2000-tall kom de opprinnelige medlemmene sammen igjen. Etter en stund trakk Hellebust seg og bandet ble forsterket med Yngve Hareide, Sverre Gjørvad og Ivar Nergaard. 

I 2006 begynte bandet å ta nye spillejobber. Hareide og Gjørvad gikk ut av bandet og Helge Hellebust kom tilbake på cajon og vokal. 

I 2008 utkom Ompakaras tredje plate med tittelen Gangsterpolka med blant andre Tuva Syvertsen og Atle Antonsen (plystring) som gjesteartister. Musikalsk skilte uttrykket seg såpass fra det opprinnelige at de diskuterte om de skulle gi plata ut under det gamle bandnavnet eller komme opp med et nytt.

I forbindelse med festivalturné samme år ble bandet utvidet med blåserrekke fra ensemblet Folkes Hjelpekorps og talte da hele 12 mann. Med to vokalister sang Hellebust på de tidligere låtene mens Nergaard sang på låtene fra sistealbumet.

I forbindelse med at vokalist Nergaard leste inn de fire første Morgan Kane-bøkene som lydbøker ga bandet ut en nyinnspilling av «Balladen om Morgan Kane» sammen med opphavsmann Benny Borg. Utgivelsen fikk imidlertid lite oppmerksomhet, da Borg gjorde en tilsvarende innspilling med Penthouse Playboys like etter.

 Gjenforening to, 2015 
Bandet ble gjenforent til en privat sammenkomst i 2015, i anledning trommeslager Evenstads 50-årsdag.

 Medlemmer 
Helge Aarstad – mandolin, banjo, komponist, tekst (1990–1992, 2004–)
Kent Maurstad – gitar (1990–1992, 2004–)
Ole Jørgen Kjernet – bass, kontrabass (1990–1992, 2004–)
Iver Erling Årva – fele, bratsj, banjo, sang, kor (1990–1992, 2004–)
Ivar Nergaard – vokal (2004–)
Helge Hellebust – vokal, tekst (1990–1992, 2004, 2006–)
Stein Erik Evenstad – trommer (1990–1992, 2004–)

 Tidligere medlemmer 

Steinar Økseth – bass (1990)
Yngve Hareide – sologitar (2004–2006)
Sverre Gjørvad – trommer (2004–2006)

 Studio-/livemusikere 

 Tori Årva – tverrfløyte, piccolofløyte, kor (Såpe tel kvelds)
 Folkes Hjelpekorps:
 Tom Erik Antonsen – trompet
 Øyvind Risbakken – trompet
 Eivind Olsberg – saksofon
 Olav «Trombolav» Hagen – trombone
 Folke Nilsson – trombone

Diskografi

 Album 
1990:Vi har på tur (Ompaplater)
1991: Såpe tel kvelds (Grappa)
2008: Gangsterpolka (Grappa)

 Singler, EP 

 2008: «Mart'nsvisa» med tekst av Dagfinn Grønoset (Grappa)
 2009: «Balladen om Morgan Kane» med Benny Borg og Elverum Mannskor (Ompamusikk)

 Referanser 

 Eksterne lenker 
 Ompakara

Kategori:Norske rockegrupper